A. Záborská, poslankyňa: (2002-02-21):
Text môjho návrhu znie: Návrh na zmenu vládneho návrhu zákona o vysokých školách a zmene a doplnení niektorých zákonov k parlamentnej tlači 1243. V § 106, ods. 1 sa za poslednú vetu vloží veta: „Katolícka univerzita v Ružomberku sa stáva konfesijnou verejnou vysokou školou“. Zoznam verejných vysokých škôl v prílohe 1 sa doplní názvom vysokej školy takto: „Katolícka univerzita v Ružomberku“. Zo zoznamu súkromných vysokých škôl v prílohe 3 sa vynechá „Katolícka univerzita v Ružomberku.“ Zdôvodnenie: Zahrnutie Katolíckej univerzity v Ružomberku do zoznamu verejných vysokých škôl a jej vyňatie zo zoznamu súkromných vysokých škôl lepšie vystihuje postavenie a poslanie tejto univerzity a je v súlade s § 32 navrhovaného zákona. Zaradením Katolíckej univerzity v Ružomberku nevznikne nárok na zvýšenie výdavkov štátneho rozpočtu, nakoľko vláda Slovenskej republiky sa svojím uznesením 1142/1999 rozhodla podporovať ju aj finančne a v zákone o štátnom rozpočte pre rok 2002 sú bežné výdavky na ňu zahrnuté. Chcem podotknúť, že pokiaľ bude schválený bod 195 zo spoločnej správy, ktorý bol vyňatý na osobitné hlasovanie, a body 2 a 3 z pozmeňujúcich návrhov pani poslankyne Rusnákovej, hlasovanie o mojom návrhu je bezpredmetné. Ďakujem pekne. I. Presperín, podpredseda NR SR: Ako posledný vystúpi v rozprave pán poslanec Šlachta. Nech sa páči. Š. Šlachta, poslanec: Ďakujem pekne za slovo. Vážený pán predsedajúci, vážený pán minister, vážení hostia, vážená snemovňa. Pre mňa ako vysokoškolského pedagóga, je to, samozrejme, zvláštny pocit, že môžem byť pri schvaľovaní nového zákona o vysokých školách. Ten zvláštny pocit mám najmä preto, že ide o zákon, ktorý prináša mnohé zmeny, a môžem konštatovať, že aj mnohé pozitívne momenty do života našich vysokých škôl. Vytýkalo sa mu tu mnohé. Nemožno však poprieť fakt, že zákon sa po schválení stane štartom do novej etapy vysokoškolského života na slovenských univerzitách, že prinesie konkurenciu, že zlepší spoločenské a sociálne postavenie vysokoškolských učiteľov a po rokoch ignorancie a stagnácie umožní, aby na našich vysokých školách zavial čerstvý vietor. Po sľuboch z roku 1994 uskutočňuje táto koalícia konečne konkrétny krok k zmene. Krok k zmene na vysokých školách. Po rokoch, keď sa systémovo a koncepčne neriešila situácia v slovenskom školstve, keď sa vysokoškolský zákon iba tendenčne novelizoval, keď školstvo bolo na tom čoraz horšie, je dobré pripomenúť si, že v tomto období sme schválili viaceré nové zákony, či už o malom školstve aj o financovaní, zákon o agentúre na podporu vedy a techniky, dnes sme mali na stole zákony o Slovenskej akadémii vied, o vede a technike a samozrejme, najmä o vysokých školách. Pripomenúť však treba aj to, že už v roku 2001 dostali vysoké školy v rozpočte navýšenie o 1 miliardu a rovnako, ba dokonca ešte o čosi viac aj v tohtoročnom rozpočte. Preto, ak tento trend neporuší ani budúca vláda, vysokým školám aj učiteľom začne pomaly, ale iste svitať na lepšie časy. Dovoľte mi vyjadriť sa k otázke platenia či neplatenia za externé štúdium. Považujem tento problém nie za prioritný problém tohto zákona a podmieňovať ho z jednej či druhej strany vyriešením tohto nepovažujem za správne. Na druhej strane treba si však pri tejto diskusii uvedomiť, že ak by napríklad z dnešných vysokoškolákov iba 70 % zaplatilo cca 10 000 korún, pre školy by to znamenalo príjem cca 1 mld. a pre porovnanie v Poľsku napríklad na niektorých vysokých školách takáto suma, to je 1000 zlotých mesačne, 1000 zlotých sa platí nie za dva semestre štúdia, ale za jeden mesiac. Oveľa dôležitejšou sa javí transformácia vysokých škôl na verejnoprávne organizácie, ktoré budú vlastniť majetok a budú s ním môcť narábať. Ďalej prechod vysokých škôl na viaczdrojové financovanie, nový systém sociálnej podpory študentov, plošné zavedenie kreditového systému štúdia, o ktorom tu takmer nepadla zmienka, či aj skvalitnenie akreditačného procesu. To sú len niektoré z argumentov, pre ktoré treba tento zákon podporiť a pomôcť tak posunúť vysoké školy do spoločného európskeho vzdelávacieho a vedeckovýskumného priestoru. Dovoľte mi ešte krátku poznámku. Dnes slovenskí študenti odchádzajú za lepšími študijnými podmienkami na zahraničné vysoké školy. Verte, že nový vysokoškolský zákon je vykročením k tomu, aby sme túto situáciu zmenili tak, že zahraniční študenti začnú prichádzať na naše školy. Môžem povedať zo skúseností z vlastnej školy, takýto trend prvé tri-štyri roky tu bol, keď sme mali vyše 10 % zahraničných študentov, žiaľ, dnes to tak už nie je. Samozrejme, nie je to len zákon samotný, ktorý môže ovplyvniť napredovanie vysokých škôl, sú to aj primerané internáty, sú to dobre vybavené učebne, dielne, laboratóriá, ateliéry, sú to kvalitní učitelia, dostatok výpočtovej techniky a tak ďalej. Som však presvedčený, že zákon poskytuje možnosti toto všetko postupne dosiahnuť, preto ho podporím. Ako sme v diskusii počuli, predkladaný zákon má priaznivcov aj odporcov. Faktom je však to, že väčšina akademickej obce na Slovensku ho netrpezlivo očakáva, pretože je presvedčená, že jej pomôže v zlepšení terajšej situácie. Na záver mi dovoľte ešte predniesť pozmeňujúce návrhy, ktoré súvisia so zmenou, alebo lepšie povedané s novelou zákona č. 277/1994. Z. z. o zdravotnej starostlivosti v znení neskorších predpisov, ktorá bola schválená v Národnej rade Slovenskej republiky 13. februára toho roku a v čl. 5 upravuje zákon č. 313/2001 Z. z. o verejnej službe. Je to vlastne korekcia bodu zo spoločnej správy č. 191. Tento pozmeňujúci návrh znie: v čl. 3 za bod 4 sa vkladajú nové body 5, 6 a 7, ktoré znejú: bod 5: v § 19 ods. 9 sa za písm. g) vkladá nové písm. h), ktoré znie: „zamestnancovi, ktorý pôsobí na vysokej škole ako učiteľ (ods. 12 písm. c).“ Bod 6: v § 19 ods. 10 sa slová „lekárskej fakulty, farmaceutickej fakulty, fakulty zdravotníctva a sociálnej práce“ nahrádzajú slovami „verejnej vysokej školy, zaradeného na lekárskej fakulte, farmaceutickej fakulte, fakulte zdravotníctva a sociálnej práce“. A bod 7: v § 19 ods. 12 sa za slová „pedagogickému zamestnancovi“ vkladajú slová „podľa písm. a) alebo písm. b)“. Následne sa jednotlivé body preznačia. Ďalej v čl. 3 v úvodnej vete sa za slovo „službe“ vkladajú slová „v znení zákona číslo... číslo ešte nemáme, 2002 Z. z., ktorým sa mení a dopĺňa zákon Národnej rady Slovenskej republiky č. 277/1994 Z. z. o zdravotnej starostlivosti v znení neskorších predpisov a o zmene a doplnení niektorých ďalších zákonov.“ Ďalej bod 3, kde v čl. 3 sa bod 7 vypúšťa a za čl. 3 sa vkladá nový čl. 4, ktorý znie: čl. 4 zákon Národnej rady Slovenskej republiky č. 277/1994 Z. z. o zdravotnej starostlivosti v znení zákona Národnej rady Slovenskej republiky č. 98/1995 Z. z. zákona Národnej rady Slovenskej republiky č. 110/1996 Z. z., zákona Národnej rady Slovenskej republiky č. 222/1996 Z. z. a zákona č. 140/1998 Z. z., zákona č. 241/1998 Z. z., zákona č. 80/2000 Z. z., zákona č. 416/2001 Z. z., zákona č. 553/2001 Z. z. a toho posledného zákona novelizovaného sa mení takto: Bod 1, v 56 ods. 7 sa za slová „sociálnej práce“ v celom odseku vkladajú slová „verejnej vysokej školy“. V bode 2 v § 56 ods. 7 sa vypúšťajú v celom odseku slová „lekárskej fakulty, farmaceutickej fakulty, fakulty zdravotníctva a sociálnej práce verejnej vysokej školy“. Bod 5: doterajší čl. 4, sa označuje ako čl. 5 a znie: Tam by som poprosil, chcem upozorniť na preklep, ktorý sa v tomto stal, v materiáli, ktorý máte, kde je 1. apríl 2001, má to byť 1. apríl 2002 a čl. 5 teda správne znie: Tento zákon nadobúda účinnosť od 1. apríla 2002, nie 2001, okrem čl. 3, bodov 5 a 7, čl. 4, bod 2, ktoré nadobúdajú účinnosť 1. januára 2003. V čl. 3 bod 6 stráca platnosť 31. decembra 2002. V podstate ide o návrh, o ktorom sa v médiách hodne hovorilo, je to skutočne šanca zmeniť postavenie vysokoškolských učiteľov trochu k lepšiemu. Bez zásadnej úpravy platovej stupnice nie je možné o tejto zmene hovoriť. Chcel by som pripomenúť, že väčšina parlamentných politických strán mala vo svojich volebných programoch túto zmenu, preto považujeme tento pozmeňujúci návrh za príležitosť konkrétne ju podporiť. Vychádzame z toho, že vysoké školy dostali, ako som už spomínal, v dvoch posledných rokoch v štátnom rozpočte navýšenie o 0,1 HDP v súlade so záväzkom vlády voči vysokým školám, čo predstavovalo zhruba tú 1 mld. korún. Predložený návrh vyžaduje v budúcoročnom štátnom rozpočte navýšenie na platy cca vo výške 1 mld., ale myslím si, že ak budúca vláda bude v tomto trende pokračovať, je to možné realizovať. Nepochybne tak urobíme zásadný krok, ktorý ovplyvní budúcnosť na slovenských vysokých školách. Ďakujem pekne za pozornosť. I. Presperín, podpredseda NR SR: Ďakujem. Pán poslanec Šlachta bol posledný, ktorý bol prihlásený do rozpravy. K nemu sú tri faktické poznámky. Posledná pani poslankyňa Rusnáková. Končím možnosť prihlásiť sa do faktických poznámok. Prvý pán poslanec Gašparovič.